钦定古今图书集成/明伦汇编/宫闱典/第134卷 > 陈矩
## 钦定古今图书集成/明伦汇编/宫闱典/第134卷 > 陈矩

按《明外史宦官传》：“矩，安肃人。万历中为司礼秉笔太
监。二十六年提督东厂。为人平恕识大体，尝奉诏收
书籍，中有侍郎吕坤所著《闺范图说》，帝以赐郑贵妃，
妃自为序，锓诸木。时国本未定，或作《闺范图说跋》，名
曰《忧危竑议》，大指言郑妃欲夺储位，坤阴助之，并及
张养蒙、魏允贞等九人，语极妄诞。逾三年，皇太子立。”
及三十一年十一月甲子昧爽，自朝房至勋戚大臣
门，各有匿名书一帙，名曰《续忧危竑议》，言：“郑妃与大
学士朱赓、戎政尚书王世扬、三边总督李汶、保定巡
抚孙玮、少卿张养志、锦衣都督王之桢、千户王名世、
王承恩等相结，谋易太子。”其言益妄诞不经。矩获之
以闻。大学士赓奏亦入。帝大怒，劾矩及锦衣卫大索，
必得造妖书者。时大狱猝发，缉校交错，所株连甚众，
医沈令誉，百户刘柏、僧达观等俱逮系之。桢欲陷锦
衣指挥周嘉庆，首辅沈一贯欲陷次辅沈鲤，侍郎郭
正域，俱使人属矩，矩正色拒之。已而百户蒋臣捕皦

讯，备楚毒，妻妾子弟皆掠治无完肤。生光惟言前罪
当死，后罪寔冤。矩心念生光即冤，然狱无主名，上必
怒甚，恐辗转攀累无已。时礼部侍郎李廷机复以生
光前诗与《妖书》词合，遂定狱。具《爰书》上，生光坐凌迟
死。鲤、正域、嘉庆及株连者，皆赖矩得全，时论称之。三
十三年掌司礼监，督厂如故。帝欲杖建言，参政姜士
昌、赖矩谏止。云南民杀税监杨荣，帝欲尽捕乱者，亦
以矩言获免。明年奉诏虑囚，平反多。又明年卒，赐祠
额曰“清忠。”自冯保、张诚、张鲤相继获罪，其党有所惩，
不敢大肆。帝亦恶其党盛，有犯不贷，有缺多不补。迨
晚年，用事者寥寥，东厂狱中至生青草。帝常膳旧以
司礼轮供，后司礼无人，乾清宫管事牌子常云“独办”，
以故侦卒稀简，中外相安。惟四方采榷者，帝实纵之，
故致渔利于下云。